Bekende pastoor, dogter in botsing: ‘God is goed, getrou’Past. At Boshoff en sy dogter, Chanelle (Foto: Instagram) Past. At Boshoff (53), die bekende Bloemfonteinse leraar en hoof van die Christian Revival Church (CRC), en sy dogter het Maandagmiddag ŉ noue ontkoming gehad toe hulle betrokke was in ŉ botsing met ŉ stootskraper. Chanelle, Boshoff se dogter, het dié nuus op sosiale media gedeel. Volgens haar inskrywing het hul voertuig reg van voor met die stootskraper gebots nadat die stootskraper “sonder waarskuwing” op die hoofweg ŉ u-draai gemaak het. “Ek loof en dank God dat Hy my, my pa en ons twee honde gister beskerm het,” het sy op Instagram geskryf. “Nie ek, my pa of ons honde is in die botsing beseer nie. God is só goed en getrou. Hy is ŉ God wat wonderwerke laat gebeur.” “Alle glorie aan God,” het Boshoff op Twitter geskryf. “Geen beserings nie.” Chanelle het foto’s van Boshoff se motorwrak op sosiale media gedeel. Dié foto’s wys dat bykans die hele neus van die voertuig in die botsing verfrommel is. Boshoff se vrou, Nyretta, was nie in die motor ten tyde van die botsing nie. Nyretta is ook ŉ senior pastoor in die CRC. Sy en Boshoff het op 5 Desember hul 30ste huweliksherdenking gevier. ‘n Foto van die botsing waarin At Boshoff en sy dogter, Chanelle, was (Foto: Instagram) A post shared by Chanelle Boshoff Claassens (@nellieboshoff)